**OBRAZLOŽENJE IZMJENA I DOPUNA FINANCIJSKOG PLANA CENTRA ZA RESTRUKTURIRANJE I PRODAJU ZA 2024. GODINU I PROJEKCIJA PLANA ZA 2025. I 2026. GODINU**

 **UVOD**

Izmjene i dopune financijskog plana Centra za restrukturiranje i prodaju (dalje u tekstu: CERP) za 2024. godinu predlažu se zbog stvarno ostvarenih rezultata poslovanja CERP-a u prvih osam mjeseci 2024. godine kao i očekivanih promjena u odnosu na planirane iznose.

Slijedom naprijed navedenog, predložena su određena povećanja prihoda i rashoda te primitaka i izdataka i to kako slijedi:

 **PRIHODI**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/Smanjenje** | **Novi plan za2024.** | **Indeks** |
| PRIHODI POSLOVANJA | 4.514.000 | 9.165.000 | 13.679.000 | 303,0 |
| PRIHODI OD PRODAJE NEFINANCIJSKE IMOVINE | 55.000 | 1.500 | 56.500 | 102,7 |
| **UKUPNI PRIHODI** | **4.569.000** | **9.166.500** | **13.735.500** | **300,6** |

**PRIHODI POSLOVANJA**

CERP je za 2024. godinu planirao prihode poslovanja u iznosu od 4.514.000,00 eura te se predlaže povećanje planiranih prihoda poslovanja kako slijedi:

* **Pomoći iz inozemstva i od subjekata unutar općeg proračuna** planiraju se u iznosu od 500.000,00 eura na stavci pomoći proračunu iz drugih proračuna i izvanproračunskim korisnicimaiz razloga što je Ministarstvo financija sukladno odredbama Odluke Vlade Republike Hrvatske o sklapanju Ugovora o ustupu tražbina radnika društva DALMACIJAVINO d.d. „u stečaju“ kao stečajnih vjerovnika prvog višeg isplatnog reda prema stečajnom dužniku DALMACIJAVINO d.d. „u stečaju“ od 30. studenog 2023. godine, doznačilo CERP-u dio sredstva za podmirenje utvrđenih nepodmirenih tražbina radnika društva DALMACIJAVINO d.d. „u stečaju“, Split;
* **Prihodi od imovine** povećavaju se za iznos od 7.240.000,00 eura i to:

    - prihodi od financijske imovine povećavaju se na stavci prihodi od dividendi za iznos od 5.850.000,00 eura iz razloga što je CERP zaprimio dividendu društva JANAF d.d., Zagreb, veću od planirane, te na stavci prihodi od zateznih kamata za iznos od 1.170.000,00 eura jer je u prvih osam mjeseci naplaćeno potraživanje za zatezne kamate iz stečajnog postupka nad društvom G.H.B. d.o.o. u stečaju, Opatija,

   - prihodi od kamata na dane zajmove povećavaju se za iznos od 220.000,00 eura iz razloga što CERP do kraja godine očekuje naplatu redovne kamate po kratkoročnom zajmu od društva ULJANIK Brodogradnja 1856 d.o.o., Pula, u skladu s Odlukom Vlade Republike Hrvatske za otkup poslovnih udjela u društvu ULJANIK Brodogradnja 1856 d.o.o., Pula od 14. ožujka 2024. godine;

* **Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima** povećavaju se za iznos od 1.275.000,00 eura iz razloga što je u prvih osam mjeseci 2024. godine ostvaren veći volumen prodaje dionica i poslovnih udjela trgovačkih društava iz portfelja Republike Hrvatske i Hrvatskog zavoda za mirovinsko osiguranje u odnosu na plan za 2024. godinu, te veći prihodi od dividendi društava iz portfelja Republike Hrvatske i Hrvatskog zavoda za mirovinsko osiguranje, a što izravno utječe na povećanje prihoda od naknade na koju CERP ima pravo sukladno odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju (NN 39/2019);
* **Kazne, upravne mjere i ostali prihodi** povećavaju se na stavi ostali prihodi za iznos od 150.000,00 eura iz razloga što je CERP u prvih osam mjeseci 2024. godine naplatio veći iznos od planiranih te se do kraja godine očekuje daljnja naplata predmetnih prihoda.

**PRIHODI OD PRODAJE NEFINANCIJSKE IMOVINE**

CERP je za 2024. godinu planirao prihode od prodaje nefinancijske imovine u iznosu od 55.000,00 eura te se predlaže povećanje planiranih prihoda od prodaje nefinancijske imovine kako slijedi:

* **Prihodi od prodaje neproizvedene dugotrajne imovine** povećavaju se za iznos od 1.500,00 eura na stavci zemljište iz razloga što su ostvareni veći prihodi od prodanih zemljišta u vlasništvu CERP-a od planiranih.

 **RASHODI**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/Smanjenje** | **Novi plan za2024.** | **Indeks** |
| RASHODI POSLOVANJA | 7.752.000 | 1.872.000 | 9.624.000 | 124,1 |
| RASHODI ZA NABAVU NEFINANCIJSKE IMOVINE | 216.000 | 0 | 216.000 | 100,0 |
| **UKUPNI RASHODI** | **7.968.000** | **1.872.000** | **9.840.000** | **123,5** |

**RASHODI POSLOVANJA**

CERP je za 2024. godinu planirao rashode poslovanja u iznosu od 7.752.000,00 eura te se predlaže povećanje planiranih rashoda poslovanja kako slijedi:

* **Materijalni rashodi** povećavaju se za iznos od 1.170.000,00 eura i to:

     - rashodi za uslugepovećavaju se za iznos od 70.000,00 eura na stavci intelektualne i osobne usluge zbog podmirenja odvjetničkih usluga za sudske sporove iz ranijih razdoblja,

     - ostali nespomenuti rashodi poslovanja povećavaju se za iznos od 1.100.000,00 eura na stavci troškovi sudskih postupaka zbog okončanog sudskog postupka koji nije bio planiran;

* **Financijski rashodi** povećavaju se za iznos od 2.000,00 eura iz razloga što su u prvih osam mjeseci 2024. godine ostvareni veći troškovi brokerskih usluga od planiranih;
* **Naknade građanima i kućanstvima na temelju osiguranja i druge naknade** planiraju se u iznosu od 700.000,00 eura iz razloga što je CERP, sukladno odredbama Odluke Vlade Republike Hrvatske o sklapanju Ugovora o ustupu tražbina radnika društva DALMACIJAVINO d.d. „u stečaju“ kao stečajnih vjerovnika prvog višeg isplatnog reda prema stečajnom dužniku DALMACIJAVINO d.d. „u stečaju“ od 30. studenog 2023. godine, izvršio prijenos sredstava na račune radnika društva DALMACIJAVINO d.d. „u stečaju“ kao stečajnih vjerovnika prvog višeg isplatnog reda.

**RASHODI ZA NABAVU NEFINANCIJSKE IMOVINE**

CERP je za 2024. godinu planirao rashode za nabavu nefinancijske imovine u iznosu od 216.000,00 eura te se ne predlaže izmjena planiranog iznosa ni preraspodjela.

 **UKUPNI VIŠAK/MANJAK**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/Smanjenje** | **Novi plan za2024.** | **Indeks** |
| UKUPNI PRIHODI | 4.569.000 | 9.166.500 | 13.735.500 | 300,6 |
| UKUPNI RASHODI | 7.968.000 | 1.872.000 | 9.840.000 | 123,5 |
| **RAZLIKA - VIŠAK/MANJAK** | **-3.399.000** | **7.294.500** | **3.895.500** | **-114,6** |

CERP je za 2024. godinu planirao manjak ukupnih prihoda nad ukupnim rashodima u iznosu od 3.399.000,00 eura, a ovim Izmjenama i dopunama financijskog plana CERP-a planira se višak ukupnih prihoda nad ukupnim rashodima u iznosu od 3.895.500,00 eura.

 **RAČUN FINANCIRANJA**

|  |  |  |  |  |
| --- | --- | --- | --- | --- |
|  | **Plan za 2024.** | **Povećanje/Smanjenje** | **Novi plan za2024.** | **Indeks** |
| PRIMICI OD FINANCIJSKE IMOVINE I ZADUŽIVANJA | 480.000 | 2.820.000 | 3.300.000 | 687,5 |
| IZDACI ZA FINANCIJSKU IMOVINU I OTPLATE ZAJMOVA | 0 | 0 | 0 |  |
| RAZLIKA PRIMITAKA I IZDATAKA | 480.000 | 2.820.000 | 3.300.000 | 687,5 |
| PRIJENOS SREDSTAVA IZ PRETHODNE GODINE | 32.651.124 | 3.033.501 | 35.684.625 | 109,3 |
| PRIJENOS SREDSTAVA U SLJEDEĆU GODINU | -29.732.124 | -13.148.001 | -42.880.125 | 144,2 |
| **NETO FINANCIRANJE** | **3.399.000** | **-7.294.500** | **-3.895.500** | **-114,6** |

**PRIMICI OD FINANCIJSKE IMOVINE I ZADUŽIVANJA**

CERP je za 2024. godinu planirao primitke od financijske imovine i zaduživanja u iznosu od 480.000,00 eura te se predlaže povećanje planiranih primitaka od financijske imovine i zaduživanja kako slijedi:

* **Primljeni povrati glavnica danih zajmova i depozita** povećavaju se za iznos od 1.000.000,00 eura iz razloga što je CERP u prvih osam mjeseci 2024. godine naplatio dio potraživanja iz stečajnih postupaka društva MEISO d.d. u stečaju, Goričan i društva HOC BJELOLASICA d.o.o. u stečaju, Jasenak;
* **Primici od prodaje dionica i udjela u glavnici** povećavaju se za iznos od 1.820.000,00 eura iz razloga što je CERP u prvih osam mjeseci 2024. godine ostvario veće primitke od prodaje dionica u vlasništvu CERP-a od planiranih.

**IZDACI ZA FINANCIJSKU IMOVINU I OTPLATE ZAJMOVA**

CERP za 2024. godinu nije planirao izdatke za financijsku imovinu i otplate zajmova.

**PRIJENOS SREDSTAVA**

Planirani prijenos sredstava u sljedeću godinu povećava se za iznos od 13.148.001,00 eura na iznos od 42.880.125,00 eura, a navedeno povećanje rezultat je ostvarenih primitaka od prodaje dionica i poslovnih udjela u vlasništvu CERP-a te naplaćene dividende od društava u vlasništvu CERP-a, a isti će se koristiti za podmirenje tekućih obveza CERP-a.